
A miskolci távhőszolgáltatás kiterjesztési lehetőségeinek vizsgálata

Napjainkban a távhőellátás elsősorban a városokra, ezen belül is a nagyvárosokra jellemző fűtési mód. Továbbfejlesztésük két lehetséges útja a meglévő szolgáltatási hálózatok kiterjesztése, illetve a kisebb településeken a távhőszolgáltatás meghonosítása. Miskolcon található Magyarország második legnagyobb távfűtő rendszere, melyet a MIHŐ Miskolci Hőszolgáltató Kft. üzemeltet. A legnagyobb hőfogyasztók közé a közintézmények – iskolák, óvodák stb. – tartoznak. A cég a rendszerhez nem tartozó intézmények minél nagyobb arányú bekötését és az erre nem alkalmas épületek fűtésének biomassza alapon történő megoldását tervezi. A fő célom az volt, hogy meghatározzam, mely épületeket érdemes a meglévő távfűtési rendszerhez kapcsolni. A terv megvalósítása más települések számára is mintául szolgálhat.



